《送秋平赴试》
宋代·张因

落叶满阶砌，西风鸣纸窗。晓起促行色，相对两茫茫。

虽无久离别，中心自感伤。何如百里妇，扊扅炊高粮。

朝餐浑未备，枵腹赴征航。细雨湿行袂，凉飙吹短装。

饥鸿唳天表，寒鹜下林塘。行李太单薄，何以御严霜。

执手斯须立，有泪已盈眶。丈夫富经术，忧患天所尝。

行矣勿复顾，努力事明扬。秃笔吐异彩，古墨发新香。

不挟兔园册，惟凭胸所藏。幸逢冰作鉴，慎勿轻文章。

作者简介：张因，据诗中“钜宋”“治平天子”云云，当为英宗稍后人，姑系于此。